Nyt LFP-batteri kan oplades på under 5 minutter

Det lyder næsten for godt til at være sandt: En elbil, der kan få et solidt skud strøm hurtigere, end mange kan nå at tanke benzin, betale og købe en kop kaffe. Men det er præcis den fortælling, kinesiske Geely nu går efter med sit nye Aegis Gold Brick Battery. Batteriet er et LFP-batteri og sidder i den nye Lynk & Co 10, som er en del af Geely-koncernen.

Ved en test under det kinesiske testcenter CATARC blev batteriet målt til en peak-ladeeffekt på hele 1.093 kW. Det er mere end én megawatt – og langt over, hvad de hurtigste elbiler på danske veje typisk kan tage imod i dag. Ifølge Geely kan batteriet lade fra 10 til 70 procent på 4 minutter og 22 sekunder. Fra 10 til 97 procent skulle det tage 8 minutter og 42 sekunder. Det er en maksimal ladehastighed på 12C. Det er vanvittigt hurtigt.

Hurtigere end BYD

Geelys nye batteri er da også et direkte angreb på BYD, der allerede har markeret sig med ekstrem hurtigladning. BYD’s luksusmærke Denza har vist en Z9GT, der kan lade meget hurtigt med mærkets Flash Charging-teknologi, men Geely hævder altså at være endnu hurtigere i den konkrete måling. Det skriver mediet iFeng.

Forklaringen ligger blandt andet i en 900 volt-platform, som gør det muligt at flytte meget store mængder strøm med mindre varmeudvikling. Og varme er netop fjenden, når man presser et batteri så hårdt.

Geely oplyser, at batteriet under testen holdt sig under 65 grader og toppede ved 64 grader. Det er helt afgørende. For hvis batteriet bliver for varmt, går det både ud over sikkerhed, holdbarhed og i sidste ende ladehastigheden.

Geely lover lang levetid

Det mest interessante er måske ikke kun hastigheden, men at Geely samtidig påstår, at batteriet kan holde til op til 4.500 ladecyklusser. Det svarer ifølge selskabet til omkring en million kilometer. Det skal dog tages med det sædvanlige forbehold: Producenttal og testresultater er ikke det samme som mange års brug i hænderne på almindelige bilister.

Geely fremhæver også et nyt kølesystem, hvor cellerne køles fra begge sider. Det skal give dobbelt så stor køleflade som mere traditionelle løsninger. Samtidig overvåges temperaturen i hver enkelt celle, så systemet kan reagere, før der opstår lokale varmeproblemer.

Batteriet skal desuden leve op til Kinas nye og skrappe sikkerhedskrav for elbilbatterier, GB 38031-2025. Her stilles der blandt andet krav om, at batterier ikke må bryde i brand eller eksplodere i mindst to timer efter en termisk hændelse.

Laderen skal følge med

Et batteri, der kan tage imod over 1.000 kW, er kun nyttigt, hvis lynladeren også kan levere det. Og den slags ladere er stadig langt fra almindelige – især i Europa. I Danmark er mange hurtigladere på 150, 300 eller 400 kW. Det er hurtigt, men slet ikke i nærheden af det niveau, Geely demonstrerer her. Derfor vil teknologien i første omgang mest være en demonstration af, hvor branchen er på vej hen.

Alligevel er udviklingen vigtig. For elbilproducenterne er ved at flytte kampen fra rækkevidde til ladetid. Når mange elbiler allerede kan køre 400-600 kilometer på en opladning, bliver næste store slagmark, hvor hurtigt de kan komme videre. Geelys nye batteri viser, at fem minutters opladning ikke længere kun er marketingdrømme. Men før det bliver virkelighed for danske bilister, skal både biler, batterier og ladenet være klar på samme tid.

Nyt LFP-batteri kan oplades på under 5 minutter